Rezultati glasovanja: 6 (šest) glasova ZA.

###### Odluka: Sukladno rezultatima glasovanja dnevni red se jednoglasno prihvaća.

##### AD/O Aktualni sat

Predsjednik Općinskog vijeća Krešimir Tuđman pozdravlja gospođu Maricu Prstačić Ljubić osnivačicu dječjeg vrtića „Smokvica“ i daje riječ načelniku. Načelnik Darko Kralj pozdravlja prisutne, kaže da je mještanima omogućena dobra usluga čuvanja djece u dječjem vrtiću, ali i da svjedočimo svakodnevnim poskupljenjima, pa tako i usluge predškolskih programa u dječjem vrtiću, što je već i ranije bilo najavljivano te je razmatrano i na sastanku odbora, pa daje riječ gospođi Marici Prstačić Ljubić. Marica Prstačić Ljubić zahvaljuje na pozivu, kaže da se već unatrag nekoliko mjeseci pribojavala poskupljenja, da je dugo čekala razvoj situacije te odgađala poskupljenje, međutim dogodilo se poskupljenje struje, zatim cijene plina, cijena namirnica i goriva, koje se koristi u poslovanju, a i povećane su naknade za prijevoz radnika, a druga stvar zbog koje bi se povećala ekonomska cijena je usklađivanje sa državnim pedagoškim standardom, uslijed čega će se dobiti jedna nova grupa. Marica Prstačić Ljubić ističe da poskupljenje od 250,00 kuna za 10-satni program i 200,00 kuna za 5-satni program po djetetu mjesečno, nije dostatno niti za pokrivanje razlike u cijeni struje. Također ističe da su sve opcije oko poskupljenja sagledane više puta, da se isto događa i u okolnim jedinicama lokalne samouprave, da su pojedini gradovi i općine također povećavali subvencije, zatim da je u dječjem vrtiću u Luki prisutnost djece od 70% do 100% što je visok postotak i pokazatelj da se dobro radi te da postoji potreba za vrtićem. Također ističe dobru suradnju s općinom i redovito podmirenje troškova subvencije, što nije slučaj sa svim ostalim jedinicama s kojima surađuje. Načelnik Darko Kralj pita jesu li standardi na kojima se inzistira zaista potrebni. Marica Prstačić Ljubić odgovara da jesu i da je svakako bolje kad u skupini ima manje djece, međutim da je problem taj što je sve to svedeno na lokalnu zajednicu. Načelnik pita jesu li svi zaposleni stručni s obzirom na nedostatak odgojitelja. Marica Prstačić Ljubić odgovara da svi stalnozaposleni imaju višu ili visoku stručnu spremu, osim jedne studentice koja je zaposlena na zamjenu na pet mjeseci, zatim ističe da vrtić „Smokvica“ ima zaposlenog logopeda i pedagoga, da su plaće manje nego u gradskim vrtićima, ali postoje zaposlenici koji su zadovoljni i rade u vrtiću „Smokvica“ godinama. Marica Prstačić Ljubić još ističe da je poslala i upit o financiranju prijevoza na obuku za neplivače, u čemu je općina također sudjelovala prijašnjih godina. Načelnik Darko Kralj od aktualnosti u općini spominje izgradnju zgrade Lagermax Zagreb d.o.o. u Gospodarskoj zoni te dodaje da je investitor – trgovačko društvo VM2 d.o.o. predalo zahtjev za građevinsku dozvolu jer im je plan useliti u zgradu početkom sljedeće godine. Načelnik još dodaje da je započeta revitalizacija projekta za izgradnju mosta u Gospodarskoj zoni iz 2015. godine, jer će projekt trebati uskladiti s novim propisima o čemu je održao sastanak s gospodinom Goričkim iz AMG Studio d.o.o., koji je projekt i radio te bi sve to iziskivalo sredstva u iznosu od 40.000,00 kuna. Vijećnik Dubravko Mudrinić pita kad će započeti daljnja izgradnja nogostupa prema Žejincima. Načelnik odgovara da je nastavak radova dogovoren kroz dva tjedna. Vijećnik Mladen Božić pita zašto Općina Luka nema besplatne kompostere te moli da se ispitaju mogućnosti oko nabave istih.